Imtella' Marzu 25, 2021 - Aġġornata 25 Ta' Marzu, 2021 6:03pm Grupp ta' immigranti ħallew Malta biex jibdew ħajja ġdida fl-Irlanda. Dan hu r-raba' grupp ta' immigranti li ġew rilokati dan ix-xahar, b'immigranti oħra ntlaqgħu fil-Lussemburgu, l-Portugall u Franza. Il-Ministeru tal-Intern u s-Sigurtà Nazzjonali fi stqarrija qal li fl-istess perjodu kompla wkoll ir-ritorn ta' immigranti lejn il-pajjiż tal-oriġinu tagħhom. Qal li dan l-eżerċizzju qiegħed isir bħala parti mill-impenn tal-pajjiżi membri tal-Unjoni Ewropea biex jiġu rilokati għadd ta' immigranti irregolari minn Malta. Dan l-eżerċizzju ta' rilokazzjoni seħħ permezz ta' kordinazzjoni mill-Ministeru għall-Intern, il-Kummissjoni Ewropea u l-awtoritajiet Irlandiżi. Il-Ministeru qal li kemm qabel u kemm waqt it-trasferiment ittieħdu l-miżuri kollha ta' prevenzjoni marbuta mal-COVID-19.